Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 187/15/3304	Nové Mesto nad Váhom, 3.7.2015
EEČ : 2-24-20-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Trestné stíhanie bolo vedené na tom skutkovom základe, že obvinený XXXXX ako otec mal. XXXXX, nar. 04.07.2006 si v Čachticiach neplnil svoju vyživovaciu povinnosť vyplývajúcu mu z ustanovenia § 62 Zákona o rodine, deklarovanú  mu aj  rozsudkom Okresného súdu Nové Mesto nad Váhom, č. k.: 5P/100/2012-39 zo dňa 19.11.2012, právoplatného a  vykonateľného dňa 04.12.2012, ktorým súd zveruje mal. Sabinu  do osobnej starostlivosti matky a schvaľuje rodičovskú dohodu toho znenia, že otec sa s účinnosťou od právoplatnosti rozhodnutia zaväzuje prispievať na výživu mal. Sabiny sumou 30,- Eur mesačne,  ktorú je povinný platiť vždy do 20-dňa v mesiaci vopred k rukám matky,  pričom  XXXXX si  neplnil svoju vyživovaciu povinnosť  od 01.06.2014 do 30.04.2015, s výnimkou sumy 30,- Eur ktorú oprávnenej zaslal  dňa 15.07.2014, sumy 50,- Eur ktorú zaslal  dňa 23.07.2014 a sumy 50,- Eur ktorú zaslal dňa  07.10.2014 a sumy 140,- Eur ktorú zaslal dňa 31.03.2015, čím mu vznikol dlh 60,-Eur k rukám XXXXX, pričom XXXXX bol  evidovaný ako uchádzač ozamestnanie na ÚPSVaR Nové Mesto nad Váhom v období od 26.08.2013 do 07.01.2014, kedy bol vyradený z dôvodu nespolupráce s úradom a v ďalšom období sa už nezaevidoval, v predmetnom období nebol príjemcom dávky v hmotnej núdzi, zo správy Sociálnej poisťovne vyplýva, že v predmetnom období nepoberal dávky v nezamestnanosti, nemocenské a úrazové dávky, krátkodobo pracoval ako dohodár pre  fy XXXXX ( od 16.10.2014 do 31.10.2014 a od 03.11.2014 do 30.11.2014).

lebo zanikla trestnosť činu

Odôvodnenie:
	Uznesením povereného príslušníka PZ, Obvodného oddelenia PZ v Novom Meste nad Váhom, pod sp. zn. ORP-94/NM-NM-2015, zo dňa 09.03.2015, bolo podľa § 199 ods. 1 Trestného poriadku začaté trestné stíhanie vo veci prečinu zanedbania povinnej výživy podľa § 207 ods. 1 Trestného zákona, na tom skutkovom základe, ako je uvedené v predmetnom uznesení. 

	Následne poverený príslušník PZ, Obvodného oddelenia PZ v Novom Meste nad Váhom, pod sp. zn. ORP-94/NM-NM-2015, dňa 16.05.2015 vydal uznesenie podľa § 206 ods. 1 Trestného poriadku, ktorým XXXXX vzniesol obvinenie pre prečin zanedbania povinnej výživy podľa § 207 ods. 1 Trestného zákona, na tom skutkovom základe, ako je uvedené vo výrokovej časti tohto uznesenia. 

	Policajt po skončení vyšetrovania predložil tunajšej prokuratúre vyšetrovací spis s návrhom na zastavenie trestného stíhania podľa § 215 ods. 1 písm. h) Trestného poriadku s poukazom na ustanovenie § 86 písm. a) Trestného zákona.

	Preskúmaním spisového materiálu, vzťahujúceho sa na predmetnú trestnú vec som zistil, že návrh policajného orgánu je dôvodný a v súlade so zákonom, pretože výsledky dokazovania, vykonaného v rámci skráteného vyšetrovania, v dodatočnom rozsahu odôvodňujú vydanie rozhodnutia v zmysle § 215 ods. 1 písm. h) Trestného poriadku.

	V rámci dokazovania bol  vypočutý obvinený XXXXX a poškodená - XXXXX, ktorá uviedla, že jej bol obvinený dlžný na výživnom za obdobie od 01.06.2014 do mája 2015 vrátane celkom čiastku 90,- €, no tento dlh bol obvineným dodatočne uhradený v celom rozsahu. 

	Výšku vyživovacej povinnosti zo strany obvineného preukazujú tiež listinné dôkazy, založené vo vyšetrovacom spise, a to rozhodnutie súdu o výške výživného a o úprave starostlivosti o dieťa, správy o osobe obvineného a dieťaťa a rodný list dieťaťa. 

	Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

	Podľa § 86 písm. a) Trestného zákona trestnosť trestného činu zaniká ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vzhľadom k horeuvedeným skutočnostiam je potrebné konštatovať, že obvinený XXXXX svoju vyživovaciu povinnosť, ktorú zanedbal, dodatočne v celom rozsahu splnil, pričom neplatenie výživného nemalo pre oprávnenú osobou trvalé nepriaznivé následky, a preto je daný dôvod na zastavenie trestného stíhania podľa § 215 ods. 1 písm. h) Trestného poriadku.

S poukazom na vyššie uvedené dôvody som rozhodol tak ako je uvedené vo výrokovej časti tohto uznesenia.

							     

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Rudolf Michnica
prokurátor